Адну з найстарэйшых ВНУ краіны — Віцебскую ордэна “Знак пашаны” дзяржаўную акадэмію ветэрынарнай медыцыны — на сустрэчы прадстаўляў загадчык кафедры анатоміі жывёл Аляксей Аляксандравіч Маціновіч. Навучальная ўстанова рыхтуе ветурачоў, заатэхнікаў, зоаінжынераў, правізараў, урачоў ветэрынарна-санітарнай экспертызы. Каб набыць адну з гэтых спецыяльнасцей, абітурыенту неабходна прадставіць у прыёмную камісію сертыфікаты ЦТ па хіміі і біялогіі альбо здаць экзамены па гэтых прадметах непасрэдна ў акадэміі. Беларускую (рускую) мову здаваць не трэба. У склад названай навучальнай установы ўваходзіць аграрны каледж, які знаходзіцца недалёка ад абласнога цэнтра — у пасёлку Лужасна. У ім можна атрымаць спецыяльнасці “Ветфельчар”, “Заатэхнік”, “Аграном”.